Radošovský, Marián, poslanec NR SR (2015-06-19):
99. Ďakujem pekne. Chcem oceniť iniciatívu obidvoch pánov poslancov a zároveň aj potvrdiť, ja som sa s týmto problémom v Hrboltovej oboznámil štyri roky dozadu, ale keďže som nebol poslancom, nemal som ani možnosti, ani silu na to. Na druhú stranu, urobil som isté kroky, oslovil som inštitúcie, ktoré som požiadal o meranie. Keď som vysvetlil lokalitu a problém, všetci dostali strach. Všetci dostali strach, že v Ružomberku a z Mondi nie. Mimochodom, aj to, z čoho ste čerpali, aj s tým pánom, s ktorým ste sa zoznámili, ktorý jednoducho si všimol, to znamená, miestny kňaz, ktorý si všimol v úmrtných listoch najčastejšiu príčinu úmrtia, že to je rakovina štítnej žľazy, už tam nie je. Možno tiež vyvinuli silnú iniciatívu a tomuto kňazovi poškodili a je preložený. To už len tak ako na margo. Chcem povedať, že moje poznanie ako poľnohospodárskeho odborníka, prepáčte, že som si to takto dovolil o sebe povedať, si myslím, že nielen pre priemyselné znečistenie, ale aj pre isté kroky, ktoré tu boli v minulosti, a sú stále pokusy aj o poľnohospodárske znečistenie, pretože máme tu zahraničných farmárov, ktorí majú záujem tu vybudovať obrovské koncentrácie pre výrobu bravčového mäsa. A to sú koncentrácie, ktoré sú u nás neobvyklé, lebo rádovo, ak sme mávali ošipárne, ktoré mali 8-tisíc kusov kapacitu, tak oni chceli vybudovať 50-tisícové kapacity. Samozrejme, že bolo k tomu treba expertízy, bolo k tomu treba stanoviská, bolo k tomu treba odborné podklady. A ja som sám zistil, že našinec je schopný za päť halierov predať vlastnú matku. A zistil som, že v stanoviskách, v ktorých boli presne nápočty uvoľňovaného čpavku, uvoľňovaného oxidu a iných plynov, ktoré vlastne sú nutné pri vôbec ďalšom skladovaní exkrementov, tak sa naši experti, ktorí mali okrúhle pečiatky, mýlili rádovo v desať na šiestu v prepočtoch. Pretože boli kúpení, boli jednoducho zaplatení týmito veľkými spoločnosťami. Čiže aby sme si, pán kolega Martvoň, naliali čistého vína, ako silní a zo silných je tu stále obava a táto obava dlho bude. V tomto smere je veľmi zaujímavá nečinnosť a neschopnosť úradov špecializovanej štátnej správy, ktorú už dlhodobo kritizujem či na výbore, či inde, pretože je dlhodobo symptomatické, že pre tieto inštitúcie sa neriadi výber odbornosťou, ale politickou nomináciou. Viem vám uviesť desiatky prípadov, keď na odbor ovzdušia je dosadený človek, ktorý nemá ani prírodovedecké vzdelanie alebo ak ho má, tak má úplne kdesi inde z odboru, alebo potom sú aj také zámeny, že človek so špecializovaným vzdelaním pre vodu je dosadený pre ovzdušie a na ovzdušie je dosadený človek, ktorý sa zaoberal možno nejakými odpadmi kdesi inde, ale jednoducho nemá tú odbornosť. Ďalšou vecou je, ako sa správa inšpekcia životného prostredia a aké má technické možnosti. Prakticky nemá žiadne. Jej technické možnosti je pero, papier, pečiatka. Dosť. Hotovo. Ani mobilný telefón možno alebo fotoaparát, to znamená, že to je strašne málo. A ak sme mali poddimenzovanú špeciálnu správu, tak ESO ju prizabilo. ESO ju prizabilo. Čiže v tejto chvíli ako by sme nemali špecializovanú správu. Čo sa týka, ja som tiež najprv spozornel, keď som videl dvadsať občanov, ale keď som videl tie poistky, ktoré tam sú, nemyslím si, že tento zákon je nevykonateľný, a nemyslím si, že je zlý. A jasne je tam dikcia, že sa jedná o stredné a veľké znečistenia, lebo poznáme aj prípady, keď zastupiteľstvá boli kúpené. A keď zastupiteľstvá jednoducho rozhodovali nie v mene občanov a za občanov a nehájili záujmy občanov. Čiže tu sú vzájomné poistky, že sťažovateľov koľko musí byť a že to musí aj zastupiteľstvo schváliť, lebo zastupiteľstvo zase na druhej strane pozerá sa aj na finančný príjem obce, pretože jednoducho takéto spoločnosti sú tými hlavnými prispievateľmi do rozpočtov miest a obcí, pretože jednoducho platia dane lokálne. Chcem zároveň ale upozorniť na jednu veľmi vážnu vec a týka sa aj do značnej miery kritiky, kritikou sa budem zaoberať voči zeleným, pretože neberte to ako nadávku, všetci sa stále oháňame, aj vy ste, pán kolega Mičovský, teraz povedali technické riešenie, prísne technologicky alebo prekrytím a tak ďalej. Ale existujú vo svete a už máme ich aj doma, veľmi vtipne toto riešia v Poľsku a v mnohých iných krajinách, riešenia, ktoré sú biologické, lacné, veľmi účinné, ktoré zabezpečujú dokonca to, aby sa čistiarenské kaly, ktoré dneska tu potuteľne upratujeme a s nimi zaneresujeme ďalšiu pôdu, tak baktérie dokážu tieto čistiarenské kaly dostať do stavu, kedy sa inaktivujú jednoducho tie ťažké kovy alebo kopec ďalších zlúčenín a pri takýchto prevádzkach sú baktérie, ktoré dokážu pachové látky viazať, jednoducho zneškodniť a tým pádom eliminovať okolitý zápach. To sú veľmi lacné technologické riešenia, len jednoducho technokrati a dokonca ani na univerzitách takéto riešenia jednoducho nepripúšťajú, lebo ich nepoznajú. Čo sa týka samotných meraní: Ja som takéto merania kedysi robil, keďže som z okolia Dusla a mali sme, samozrejme, ešte aj iného znečisťovateľa obrovského, a to bola miestna kompresorová stanica na tranzitnom plynovode, ktorá zároveň na pohon turbín používala spaľovanie plynu. A vieme, že ruský zemný plyn obsahuje obrovské množstvá oxidov síry, tak tie čísla, ktorými som sa ja zapodieval niekoľko rokov, a merania, ktoré som robil za pomoci chemickej katedry na SPU-čke, tak, samozrejme, že ich kvalita a preukaznosť záležala od zvolených metód a od diagnostiky. Potom, to znamená, na čom to bolo vyhodnocované. Lebo tie filtre vedeli vykázať, ale keď sa to zle robilo, ani nevykázali. Čiže, samozrejme, že tu sa dá spochybniť akákoľvek metóda, ale to, že v Hrboltovej ľudia viac ako inde zomierajú na rakovinu štítnej žľazy, je pravda. To je pravda. Takže nezatvárajme pred takýmito problémami oči, tak ako nezatvárajme oči pred takými problémami, ako sú tie vysoké koncentrácie živočíšnych výrob, ktoré sa týkajú či chovov hovädzieho dobytka, či chovov ošípaných, alebo, dneska ako počúvam, investor z Číny že má prísť na východné Slovensko, veľké koncentrácie chovu kačíc. Lebo tieto znečistenia, hovorí sa, že nikto na také, na smrad zo živočíšnej výroby nezomrel. Samozrejme, lebo keď mal na dvore päť sliepok a jedno prasiatko, tak nikomu to nevadilo, lebo ho mali všetci. Ale keď dáte dokopy 50-tisíc ošípaných, tak v tej dedine nevyvetrá už nikto nikdy. Pretože jedna vec je samotný zápach, ktorý sa šíri z priestorov, druhá vec je, že to treba likvidovať exkrementy a tie sa musia likvidovať na ornej pôde, to znamená rozprašovanie rozmetaním a tak ďalej, to znamená, že tam sa nevyvetrá, tam sa nevyvetrá. Preto ja sa k tomuto zákonu vyjadrujem ako pozitívne a podporím jeho ďalšie prerokovávanie, ovšem nemyslím si, že sa to stane. Ale je dobré, že to tu zaznelo, je dobré, že jednoducho takéto memento ste tu vy povedali, ja ho tiež podporujem, fakt sú to vážne veci, ktorými sa treba zapodievať. A dúfam teda, že kedy to má byť, v stredu to výjazdové zasadnutie? Že bude v stredu veľmi nízky tlak v Ružomberku a že do vládnych limuzín hneď prenikne patričný zápach a že už potom pri rokovaní na to bude myslieť od premiéra počnúc až po ministra životného prostredia, že všetci. Ďakujem, aj pán kolega Faič, ktorý bude pravdepodobne prítomný ako šéf poradcov, všimni si ten zápach v Ružomberku. 	Ďakujem pekne.